**О Б Р А З Л О Ж Е Њ Е**

* + 1. **Уставни основ за доношење закона**

Уставни основ за доношење овог закона садржан је у одредби члана 99. став 1. тачка 4. Устава, према коме Народна скупштина потврђује међународне уговоре када је законом предвиђена обавеза њиховог потврђивања.

* + 1. **Разлози за потврђивање међународних уговора**

Европска организације за нуклеарна истраживањаје европска истраживачка организација која представља највећу лабораторију за истраживање елементарних честица на свету, научни пројекат ЦЕРН је један од највећих и најважнијих научних пројеката на свету, а сам комплекс ЦЕРН-а представља најсложеније експериментално постројење које је икад саграђено и највећа „машина” која тренутно постоји на свету. Организација је настала заједничким улагањем 12 европских држава (Conseil/ Organisation Européen pour la Recherche Nucléaire – CERN), данас има 23 земље чланице, 3 земље кандидата, 5 земаља придружених чланица (међу њима тренутно и Република Србија), а уз државе и организације у статусу посматрача или укључених у поједине програме, ЦЕРН представља и мрежу од преко 600 универзитета и истраживачких центара. Са огромним годишњим буџетом (1,14 милијарди швајцарских франака у 2017. години), комплексном мрежом акцелератора, деакцелератора, сударача честица, појачивача, синхронизатора, прстена, контролних центара и пратеће инфраструктуре и опреме, у ЦЕРН-у су настала најзначајнија научна открића везана за експерименте са елементарним честицама (нпр. 1973: откриће неутралних интеракција „слабе нуклеарне силе”; 1983: откриће W и Z бозона; 1989: детерминација светлосних неутрина; 1995: први пут је направљен анти-водоника; 1999: откриће директног нарушавања ЦП симетрије; 2010: изоловано 38 атома анти-водоника; 2011: стабилизација анти-водоника преко 15 минута; 2012: вероватно откриће Хигсовог бозона), али је и кроз ЦЕРН пројекат ENQUIRE успостављена прва широкопојасна мрежа са једним чвориштем на свету - „веб” Светска мрежа (World Wide Web), од почетка намењен и научницима ван ЦЕРН-а, који систем постаје глобални стандард и на коме су данас засновани најважнији светски претраживачи и велики веб сајтови. ЦЕРН није само обична научна лабораторија. То је мултинационални пројекат од великог значаја за развој науке и технологије, јер окупља највеће научнике у свету, велики број земаља и велики број научно-образовних институција. ЦЕРН није толико стварао практична решења за проблеме свакодневнице, али је зато помогао људима да добију одговоре на фундаментална научна питања. ЦЕРН је био и биће узданица развоја науке у будућности и пројекат који ће помоћи човечанству да закорачи у будућност која ће бити обојена новим научним сазнањима и новим технологијама.

Европска организација за нуклеарна истраживања - ЦЕРН, је међувладина организација са седиштем у месту Meyrin,у предграђу Женеве, основана Конвенцијом од 1. јула 1953. године, уз измене од 17. јануара 1971. године – Конвенција ЦЕРН. Ангажованост научника из Републике Србије у оквиру научних програма ЦЕРН – а започела је Споразумом о сарадњи ICA-RS-0066 у вези са научно-техничком сарадњом у области физике високих енергија закљученим 8. јуна 2001. године између ЦЕРН-а и Републике Србије, и реализованим путем Протокола П062/ЕP/АТLАS и P043/ЕP/CМS којима се дефинишу доприноси Републике Србије експериментима АТLАS и CМS у ЦЕРН –у. Република Србија - министарство надлежно за научноистраживачку делатност и CERN су 2001. године закључили Уговор о научној и техничкој сарадњи бр. 451-01-2879/2001-0, а 2006. године и Меморандуму о разумевању, одржавању и организацији бр. 021-02-5/2006-01.

У вези са чланством чије је припремање у јуну 2008. године започео Савет ЦЕРН-а, децембра 2008. године је, основана Радна група за научно и географско проширење ЦЕРН –а. Србија је Писмом о намерама од 13. новембра 2008. године изразила жељу да се пријави за добијање статуса Државе чланице ЦЕРН -а, ЦЕРН је 10. марта 2009. године прихватио пријаву за чланство, затим је одложено разматрање пријава за чланство у очекивању подношења завршног извештаја од стране Радне групе за научно и географско проширење ЦЕРН-а коју је Савет донео на својој Седници од 18. до 19. јуна 2009. године, да би се затим Резолуцијом Савета од 17. јуна 2010. године ( Анексу 3 „Извештаја о географском проширењу ЦЕРН-а”, CERN/2918/Rev.) створили услови на основу којих је Република Србија Резолуцијом Савета ЦЕРН-а од 15. децембра 2011. год. ( CERN/2999/RА), прихваћена као Придружена Држава чланица у етапи која претходи чланству, у складу са одредбама Споразума између Републике Србије и Европске организације за нуклеарна истраживања (ЦЕРН) у вези са давањем статуса придруженог чланства као етапе која претходи чланству у ЦЕРН-у, потписаног 10. јануара 2012. године у Женеви. Споразум је ратификован Законом o потврђивању Споразума између Републике Србије и Европске организације за нуклеарна истраживања (ЦЕРН) у вези са давањем статуса придруженог чланства као етапе која претходи чланству у ЦЕРН-у („Службени гласник РС- Међународни уговори”, број 1/12-148).

ЦЕРН није затворена научна лабораторија, већ мултинационални пројекат за развој науке и технологије који је неспорно незамењива тачка дугорочног развоја науке и технологије. Државни интерес Републике Србије у приступању ЦЕРН-у у својству пуноправног чланства је логичан и дуго очекиван резултат значајне сарадње у учешћа научника и истраживача Републике Србије у програмима и пројектима те специјализоване међународне организације, даће незамењиви допринос проширивању могућности и за приступање њеном буџету, чиме ће се унапредити стање истраживачке делатности у Републици Србији и знатно поправити услови за бављење научним радом у националним високошколским и научноистраживачким установама. Српске научноистраживачке организације ће бити у равноправном положају као и сродне организације из земаља пуноправних чланица ЦЕРН, чиме ће се у значајној мери услови за научни рад у Републици Србији укључити у европски и светски истраживачки простору, а кроз колаборационе истраживачке пројекте, који подразумевају конзорционо повезивање и тиме учешће у управљању пројектима, трајно ће се учврстити везе између истраживача у Републици Србији и њихових партнера у Европи и свету. Уложена средства у чланарину ће се кроз учешће домаћих истраживача на пројектима враћати у земљу и на непосредан начин, па се може очекивати да, уз ангажовано и координисано учествовање у ЦЕРН програмима, добит српске научноистраживачке заједнице буде значајнија од финансијског доприноса Републике Србије у буџет ЦЕРН-а.

Уз комуникацију у односу на оцену потребе финансијских средстава за извршење обавеза пуноправног чланства и начин њиховог обезбеђивања, представници Републике Србије су координисали активности да се на националном нивоу обезбеди праћење реализације будућег чланства. То по узору на поступање у односу на праћење реализације Закона о потврђивању Споразума између Републике Србије и Европске организације за нуклеарна истраживања (ЦЕРН) у вези са давањем статуса придруженог чланства као етапе која претходи чланству у ЦЕРН-, када је Република Србија, поред врхунских основних и примењених истраживања, добила могућност учествовања државних и приватних фирми из Србије на тендерима у ЦЕРН-у, као и конкурисање српских грађана свих профила за посао у овој престижној институцији. Наиме, пре потписивања Споразума формирана је Комисија за сарадњу са ЦЕРН-ом, решењем број 337-00-4/2010-01 од 12. маја 2010. године, из реда научних саветника и редовних професора, са Универзитета у Београду и Новом Саду, као и из Института за физику, а задатак Комисије је био да у име Републике Србије и са одговарајућим телима ЦЕРН-а координира и прати активности у овој организацији. Министарство надлежно за научноистраживачку делатност и технолошки развој је са Комисијом одржало велики број састанака по свим актуелним темама у претходном периоду. По узору на добре резултате описаног начина праћења активности, права и обавеза државе пре пуноправног чланства, оцењено је да пуноправно чланство повлачи за собом низ додатних и значајних обавеза за нашу земљу, а то у дужем временском периоду. Због наведеног, оцењено је да састав те Комисије за сарадњу са ЦЕРН-ом треба подићи на државни ниво, именовањем представника више ресорних министарстава (просвета, наука и технолошки развој; финансије; спољни послови; кабинет министра без портфеља задуженог за иновације и технолошки развој), као и представника Привредне коморе Србије, тако да постојећа комисија прерасте у саветодавно научно/стручно тело новоформиране Државне комисије за сарадњу са ЦЕРН-ом. Задатак Државне комисије ће бити дефинисање ставова везано за статус Републике Србије у Европској организацији за нуклеарна истраживања, као и формирање мапе пута у овом процесу.

* + 1. **Да ли се стварају финансијске обавезе за Републику Србију извршавањем**

**међународног уговора**

Извршавањем Конвенције ЦЕРН стварају се финансијске обавезе за Републику Србију, које су наведене у износима из приложеног ПФЕ обрасца.

**IV. Процена финансијских средстава потребних за извршавање међународног уговора**

Делегација Републике Србије је обавила одговарајуће преговоре о процедурама које претходе, као и националним процедурама везано за стицање својства чланице ЦЕРН-а, укључујући да је генералном директору ЦЕРН-а, с обзиром на предстојећe приступaње Републике Србије чланству у ЦЕРН-у, потврђено да Република Србија може да испуни финансијске обавезе чланства, како је предвиђено чланом VII Конвенције ЦЕРН-а, и то плаћање редовних годишњих доприноса, израчунато на основу нето националног дохотка државе у складу са важећим распоредом плаћања (тј. 50% до 10. фебруара, а 50% до 10. јуна сваке године), као и исплату посебног доприноса за капиталне трошкове Организације, коју је дефинисао Савет ЦЕРН-а у износу од 1,25 пута у односу на теоретски годишњи допринос државе кандидата. Писаним путем је потврђено да допринос Републике Србије за чланство износи 3.166.562,50 швајцарских франака за 2019. годину на основу прорачуна од 2% CVI- Cost Variation Index, уз подршку да се Савету ЦЕРН-а предложи да одобри начин плаћања контрибуције у једнаким износима за период од највише пет година, а да је износ од 20% посебне контрибуције, који се може сматрати као допринос у натури, још увек у процесу разматрања и да ће бити разматран чим ЦЕРН пронађе одговарајући модел.

**V. Разлози за доношење закона по хитном поступку**

Доношење овог закона по хитном поступку, предлаже се у складу са чланом 167. Пословника Народне cкупштине (,,Службени гласник РС”, број 20/12 - пречишћен текст), из разлога што је у питању потврђивање међународних обавеза које произилазе из окончаних бројних, континуираних и сложених активности предузиманих у дужем временском периоду у протеклих неколико година, а интензивно од 2012. године, а које су резултирале стицањем свих претпоставки за неодложно поштовање прописаних процедура за приступање у пуноправно чланство најугледније међународне владине организације у домену научноистраживачке делатности из области нуклеарних истраживања, која је, како у образложењу Предлога закона наведено, зачета приоритетно са циљем истраживачких узлета у области фундаменталних истраживања, а прерасла у мулдидисциплинарну научну лабораторију. Неодложним уласком у ту, географски европску, а функционално светску истраживачку заједницу, Република Србија отвара врата за даљи развој, али и за препознавање нових научних потенцијала и капацитета и њихово пуноправно укључивање у међународни истраживачку простор.